copie van eender remissien van dootslage.
maximiliaen bijder gracie goids gecoren keyser altijt vermeerder
srijcx, coninck van germanien van hungrien van dalmatien
van croatien etcetera, ende kaerle, byder selver gracie ertshertogen
van oistenryck prince van spaengnen van beyden sicillien van
jherusalem etcetera, hertogen van bourgoingnen van lotharingen van brabant
van steyr van karinten van cram van lymborch van luxemborch
ende van gelre, graven van vlaenderen van habsburch
van tyrol van artois van bourgoingnen palsgraven ende van
henegouwe, lantgreven van elzaten princen van
zwauen marcgraven van burgauw ende des heilichs
rijcx van hollant van zeelant van phirt van kieburg van namen ende
van zuytphen. graven heeren van vrieslant vander
windischenmarck van poertenauw van salms ende van
mechelen, doen te weten allen luyden jegewoirdich
ende toecomende dat wy ontfaen hebben die oitmoedige
supplicatie van machiel janss woenende onder beke
by onser stat van tshertogenbossche in onsen lande
van brabant, inhoudende hoe dat den voirn. suppliant des
mach geleden zyn omtrent vier dage voer bamesse
lestleden een jaer, hem wesende voer syn huys ende
woenstede, aengecommen es een genoempt adriaen
petersz gebuer vanden voirs. suppliant overvallende
den selven suppliant als hy oic te voeren te meer stonden
gedaen hadde mit vele quaden woorden ende dat
vuyt dien dat de voirn. suppliant, lange daer te voeren
ende om onredelijke ende onbehoirlyke woorden tot hem
suppliant, by eenen jongen knecht wesende die sone
van jacop roest gesproken den selven jongen een kaecksmete
gegeven hadde, welck hem de voirs. adriaen
petersz aendragen wilde, hoe wel die selve
jonge hem niet en bestont maer dede tselve
altys om roe$$ ende ongenuechte te maken tusschen
hen beyden, ende de voirn. adriaen pieterszone aldus,
den voirn. suppliant die niet en sochte dan in peyse ende vrede te levene
injurierende mit quade woorden, als voirs. es, heeft den
selven suppliant te vyf oft zesse reysen op zyn borst gestooten
zeggende zydi een man weert u, dwelck de voirn. suppliant
te dier tyt verdroech, naden welcken die voirn. adriaen
pietersz noch niet te vreden zynde, ende in syn quaetheyt
ende wreetheyt tegen den voirs. suppliant persevererende,
ende es des woensdacichs tsavonts daernae wederom
gecommen totten selven suppliant hem wesende oic voir syn huys
ende heeft hem aen ende op geseit, dat hy zyn pert dwelck
opter straten weyden ghinck soude gequetst hebben,
dwelck men alzoe niet bevinden en zal, in zulcker
voegen dat zy underlinge groote woerden hadden ende
es de voirs. adriaen pieterss den voirn. suppliant
aen getreden, zoe dat hy hem ter weere stelde tegen den
selven adriaen, nemende eenen pickel van eender wasch-
banck ende dair mit slaende naeden voirs. adriaen
maer de selve adriaen aggresseerde ende quam den
voerscr. suppliant soe by inder maten dat hy bedwongen
was te trecken een zyn brootmes, want hy anders
geen wapen over hem en hadde, ende stack daermede
den selven adriaen pietersz in zynen buyck, vanden
welcke steke hy zekeren tyt daer nae van levende
live ter doot gecomen es. ter causen van welcken
ongevalle ende dootslage, dwelck den voirn. suppliant
die een arm scamel man es, zeer leet is, hoe wel
dat hy zedert heeft moeten composeren met onsen
schouthet vanden bossche janne heim ende den schouthet
van hilverenbeke, ende daer voeren moeten geven wel
vyftich guldens oft daer omtrent, nochtans en soude de
selve suppliant hem hem des niet dorren betrouwen noch hem
vinden bynnen onsen lande van brabant duchtende ende vreesende
strangheyt van justicien maer hem eewelic vanden
selven moeten absenteren ende gaen dolen in anderen
vremden landen ende contreyen ende leven in grooter armoede
ende ket$$cheyt, in dien hem onse gracie ende genade hier op niet
verleent en wordde, alsoe hy zeght, omme de welcke
gemerct tgene des voirs. es ende dat hy in anderen saken
altyts van goeder fame ende name geweest es, hy ons
zeer oitmoedelyc biddende gebeden heeft, soe eyst
dat wy de saken voerscr. overgemerct, den voirscr.
machiel janss suppliant genegen wesende tzynder voirs. bede
ende supplicatie ende willende hem in dit stuck gracie ende
genade prefereren ende voirderen voer strangheyt van justicien
hebben inden gevalle alsboven vergeven quytgescolden
ende geremitteert vergeven scelden quyt ende remitteren
vuyt sonderlinger gracie, mits desen onsen brieve tfayt
ende dootslach boven verclaert mitsgaders alle boete ende
bruecke corporel criminel ende civil inden welcken
hy ter causen voerscr. tegens ons ende justicie mesbruyct
ende gevallen mach wesen, ende hebben hem als te desen
wederomme gestelt ende gerestitueert restitueren ende
stellen weder tot zynder goeder fame ende geruchte
in onsen landen ende heerlicheden ende tot zyne onverbuerden
goeden indien hyre ennige heeft gelyc ende in alder
manieren als hy was voerde toecompst ende geschienisse
vanden feyte voerscr., imponerende hier van onsen procureur
generael ende allen anderen onsen officieren wie zy zyn eeuwich
zwygen ende scilencium, satisfactie ende beteringe voeren,
ende alder werck eerst der geinteresseerde partie
gedaen indien die noch niet geschiet en es, ende ennige daertoe
dient civilick alleenlyck, ontbieden daerom ende bevelen
onsen lieven ende getoruwen die cancellier ende luyden van
onsen rade in brabant, dat geroepen die ghene diere over
behoiren geroepen te zyne, zy procederen ende voirtgaen
wel ende getrouwelic ter verificatie ende intermemente
van desen jegewoirdigen, ende dat gedaen, zy, onse
drossaet van brabant, schouthet vanden bossche ende alle
andere onse justicieren ende ondersaten dien dit aengaen
mach hueren stedehouderen ende elcken van hen bysonder zoe hem
toebehoeren sal, doen laten ende gedoegen den voirs. suppliant
van dese onse gracie quytsceldinge remissie ende pardoene, ende
van alden inhouden van desen, gelyck ende inder vuegen
ende manieren als voerscr. stat rustelyc vredelyc volcommelyc
ende eeuwelick genyeten ende gebruycken, sonder hem
te doene noch te laten geschiene nu noch in toecommende
tyde ennigen hinder letsel ofte moeyenisse ter contrarien,
aen lyve noch aen goede in enniger manieren, maer indien
zyn lyf oft ennige van zynen voirs. onverbuerden goeden
hieromme gevangen gearresteert oft becommert waeren
dat zy die stellen ofte doen stellen terstont ende sonder
vertreck tot geheele ende volcomen delivrancie want
ons alsoe gelieft, ende ten eynde dat dit goet
vast ende gestadich blyve tot eeuwigen dagen, hebben
wy onsen zegel hier aen doen hangen, behalven ons in
anderen ende eenen ygelyken in allen saken zyn recht
gegeven in onsen stat van bruesse inde maent
van octobri int jair ons heeren duysent vyfhondert
ende negenen, ende vanden rycken van ons keyser te
weten van germanien txxiiiite, ende van hongrien etcetera
twintichste, aldus stont gescreven opte plyke vanden
selven brieve. byden keyser ende myne heer den ertshertoge
ende geteykent, w. de thielt.
gecollationeert ende bevonden concorderende
metten oriignale bij mij
n. straten